钦定古今图书集成/理学汇编/学行典/第270卷 > 朱雪
## 钦定古今图书集成/理学汇编/学行典/第270卷 > 朱雪

按《天台县志》：朱雪，字元白，幼能属文，从处士何执受
《尚书》。年十九，登座开讲，有文中子之风。徐伯颜荐授
国子助教，固辞不赴，闭户读书，著有《云斋集》三十卷，
人号清修先生。素性至孝，执母丧甚哀。尝侍父往东
庄，父指石失足，后过其处必长号，人因名曰孝思岩。
卒时，精神不爽，不眊，赋诗四首，尾书“元白辞世”四字
而逝。子文中。